雨後曉起問訊梅花
作者：楊萬里
朝代：宋

paragraphs: 前日看梅風吹倒，昨日看梅雨霑帽。
近梅一日或再來，遠梅隔年纔一到。
夜來爲梅愁雨聲，挑燈起坐至天明。
不知消息平安否，早來問訊還疾走。
橫枝雨後轉清妍，玉容洗粧晨更鮮。
絕似孤山半峰雪，不羨玉井十丈蓮。
十事八九不如意，人生巧墮天公計。
簿書海底白人頭，孤負江南風月秋。
憶昔少年命同社，月裏傳觴梅影下。
一片花飛落酒中，十分便罰瑠璃鍾。
如今老病不飲酒，梅花也合憐衰翁。